 ڪراچي (ويب ڊيسڪ) اداڪار احسن خان چيو آهي ته رمضان ٽرانسميشن کان پوءِ مون کي احساس ٿيو ته اسلام بابت اڃا گھڻو ڪجهه سکڻو آهي. اداڪار احسن خان ٻين شوبز اسٽارز جيان هلندڙ سال خانگي ٽي وي چينل جي رمضان ٽرانسمشن جي ميزباني ڪري رهيو آهي. پر شوبز سان واسطو رکندڙ ماڻهن طرفان رمضان ٽرانسميشن جي ميزباني ڪرڻ جو موضوع سدائين سوشل ميڊيا تي بحث بڻيل رهيو آهي ۽ گھڻن ماڻهن جو هوندو آهي ته اداڪارن کي رمضان ٽرانسميشن جي ميزباني نه ڪرڻ گھرجي. ان حوالي سان هڪ انٽرويو دوران احسن خان رمضان ٽرانسميشن جي ميزباني جو تجربو بيان ڪندي چيو آهي  ته رمضان ٽرانسميشن کان پوءِ مونکي احساس ٿيو ته مونکي اسلام بابت اڃا گھڻو ڪجهه سکڻو آهي. احسن خان واضح ڪندي چيو ته رمضان ٽرانسميشن جي ميزباني ڪرڻ جو مطلب اهو نه آهي ته آئون اسڪالر بڻجڻ جي اداڪاري ڪري رهيو آهيان، پر آئون اسڪالرز ۽ ڏسندڙن وچ ۾ هڪ پل جو ڪم ڪندو آهيان ۽ اسڪالرز کان اهڙا سوال ڪندو آهيان جنهن ۾ ماڻهن جي دلچسپي هوندي آهي. ڪيترن ماڻهن طرفان شوبز فنڪارن تي رمضان ٽرانسميشن جي ميزباني ڪرڻ تي تنقيد ڪرڻ بابت احسن خان جو چوڻ هو ته ڪجهه ماڻهو سوچيندا آهن ته آئون هڪ اداڪار آهيان ان ڪري سٺو مسلمان ناهيان، پر ڪنهن کي به منهنجو احتساب ڪرڻ جو ڪو به حق ناهي، آئون اهڙن ماڻهن کان پڇڻ چاهيان ٿو ته کين اهو سوچڻ جو حق ڪنهن ڏنو آهي ته آئون ڪهڙو مسلمان آهيان. اسان کي ماڻهن جي ذهنيت تبديل ڪرڻ ۽ زندگي جي هر معاملي ۾ ماڻهن وچ ۾ آهم آهنگي پيدا ڪرڻ جي ضرورت آهي.